  Виталий Пронин Кылем арня вискын Президент Александр Волков вуылӥз Сарапул музъем вылэ. Пумиськылӥз Уральский черкогуртын улӥсьёсын. Уральский каргурт алигес пӧрмытэмын черкогуртлы. Куке но со быдэс республикамылы туж тодмо вал, со сярысь вераллязы Россия тыр но. Угось отын интыяськемын вал «Удмуртский» совхоз-миллионер. Гыроно-кизёно муоссы 12 сюрс гектар луылӥзы, кысконо скалъёссы 2 сюрс 500 пала, техниказы сюосын лыдъяськылӥз. Табере ваньмыз та тодэ ваёнъёсын гинэ кылемын. Кылем даурлэн пумаз хозяйство банкротэн лыдъямын вал. 1 сюрслэсь трос адями кылиз ужтэк.Туннэ Уральскийын нокыӵе уж тыро-пыдо радъямтэ. Отын тросэз улӥсьёс тыршо Сарапулысь предприятиосын. Котькуд ӵукналы быдэ черкогуртэ автобусъёс лыкто но калыкез нуо городэ.Черкогуртысь тросэз улон коркаос пуктэмын ни кылем даурысь 70-тӥ аръёсы. Соос табере вужмемын. Куашкан калэ вуэмысьтыз ик туэ март толэзе пытсамын татысь клуб - 300 интылы чаклам юртын липетэз сисьмемын. 100 пала нылпиос ветло вал татын радъяськись кружокъёсы но секциосы, дасолэсь ятыр ветеранъёс кожылӥзы татчы кырӟаны-шутэтскыны, ог-огенызы адӟиськыны.Ёросысь но поселениысь кивалтӥсьёс Президентлы вазиськизы вал, черкогуртысь клубез но школа юртэз выльдыны курыса. Школа юрт пуктэмын ай «Удмуртский» совхоз пушъён вакытэ. Президент Александр Волков, дырзэ жалятэк, котыртӥськиз черкогуртэтӥ. Вуылӥз клубе, школае. Шуиз:- Республика уз кушты тӥледыз, но туннэ но, оло, ӵуказе но юрттэтэз эн возьмалэ на. Нырысь возьматэ ужаны мылкыддэс, быгатэмдэс. Гуртын 2 сюрс 500 улӥсез, нош музъем уж борды басьтӥськисез ӧвӧл. Али ми татын школа, клуб пуктӥм ке, йӧл, сӥль, ю тысь поттӥсь хозяйствоосын тыршисьёс таӵе вамышмес уз валалэ. Огазеяськон кылдытыны ӧд быгатэ ке, мед та борды басьтӥськоз нимаз адями. Медаз гинэ пашме бусыос, мед кылдоз соослэн зэмос кузёзы! Уждэс мытыны ми одно юрттом, нош шутэтскон-дышетскон юртъёс бӧрысь кылдозы.Уральскийысь культурая юртэз выльдонлы ог 9 миллион манет кулэ. Валамон: со коньдон али уз луы. Но собыдӟа юрт воксё медаз куашка шуыса, липетсэ выльдоно ик, шуиз Президент. Лэсьтӥськонъя, архитектурая но улон инты политикая министрез Сергей Шикаловез со куриз на школа липетэз выльдонъя ужпумез но сэрттыны-пертчыны.Удмуртилэн йырыз та нуналэ ик вуылӥз Сигаево черкогуртэ. Отын пумиськылӥз Сарапул ёросысь поселениослэн, предприятиослэн но учреждениослэн кивалтӥсьёсынызы.Элина Васильева. Теги: АлександрВолков Сарапул  